
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Liene Neimane,
Komisijas locekļi Gints Kļaviņš kā patērētāju interešu pārstāvis un Gints Peičs kā komersantu interešu pārstāvis,
izskatīja rakstveida procesā strīdu starp patērētāju un sabiedrību saistībā ar iegādātu mobilo telefonu.
No lietas materiāliem izriet, ka patērētājs 2023. gada 10. decembrī sabiedrībā iegādājās mobilo telefonu Apple iPhone 15 Pro 256GB. Prece tika lietota ikdienā, normālos apstākļos. 2025. gada vasarā patērētājs konstatēja preces neatbilstību – nedarbojās vada uzlādes funkcija, savukārt bezvadu uzlāde darbojās, kā arī ierīce periodiski pārstāja reaģēt. 2025. gada 1. septembrī patērētājs nodeva telefonu autorizētajam servisam garantijas remontam, norādot uz uzlādes funkcijas traucējumiem. 2025. gada 12. septembrī patērētājs saņēma atteikumu veikt garantijas remontu, kā pamatojumu norādot ekrāna mehānisku bojājumu, vienlaikus piedāvājot maksas remontu. 2025. gada 27. oktobrī patērētājs vērsās pie sabiedrības ar prasījumu nodrošināt garantijas saistību izpildi, tomēr 2025. gada 11. novembrī sabiedrība atkārtoti atteica patērētāja prasību, pamatojoties uz iepriekš veiktās diagnostikas rezultātiem.
Sabiedrība lietā ir sniegusi skaidrojumu, norādot, ka garantijas remonts tika atteikts, jo precei konstatēti mehāniski bojājumi, kas, sabiedrības ieskatā, izslēdz ražotāja garantijas piemērošanu, un ka patērētāja norādītā uzlādes neatbilstība ir saistīta ar neatbilstošu lietošanu.
Komisija, izvērtējot lietas apstākļus un pievienotās fotogrāfijas, secina, ka mobilais telefons ir nobružāts un tam ir konstatējami vairāki mehāniski bojājumi. Mobilā telefona uzlādes ligzda ir netīra un piepildīta ar putekļiem. Komisija pieļauj, ka uzlādes traucējumi var būt saistīti ar netīro uzlādes ligzdu, kas nav uzskatāms par preces neatbilstību līguma noteikumiem. Vienlaikus Komisija norāda, ka mobilā telefona ekrāns ir ieplīsis, kā rezultātā garantijas remonta veikšana nav iespējama, jo remonta procesā ekrāns tiktu pilnībā bojāts.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu, pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas.
No minētā izriet, ka sabiedrība ir atbildīga par ražošanas defektiem, savukārt gadījumos, kad defekti radušies neatbilstošas lietošanas rezultātā, sabiedrībai nav pienākuma izpildīt patērētāja prasību.
Ņemot vērā, ka mobilā telefona uzlādes traucējumi var būt cieši saistīti ar netīru uzlādes ligzdu, pieteiktais defekts nav vērtējams kā preces neatbilstība līguma noteikumiem.
Vienlaikus Komisijas norāda, ka atbilstoši PTAL 26. 3 panta piektās daļas 9. punktam Komisija neskata strīdus par zaudējumu atlīdzību. Līdz ar to strīdi par zaudējumu atlīdzību, kompensāciju piešķiršanu ir risināms tiesā vispārējā civiltiesiskajā kārtībā. 
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu, 

nolemj:

Noraidīt patērētāja prasību.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

